Pete Wentz

Noorus

Pete Wentz sündis USA Illinoisi osariigis Wilmette'is (Chicago äärelinn). Ta ema on Dale Wentz, pärit Hawaiilt, keskkooli vastuvõtu nõustaja. Tema isa Pete Wentz II töötab advokaadina. Pete käis New Trieri keskkoolis ja North Shore Country koolis, kus ta oli ka jalgpallur. 1997. aastal astus ta DePauli Ülikooli õppima politoloogiat. Et keskenduda muusikale, jättis ta õpingud pärast esimest semestrit pooleli.
Wentz peab oma varaseimaks mälestuseks muusikast lugu "Build Me Up Buttercup", esitajaks The Foundations, mida ta kuulis isa auto tagaistmel.
Pete on pere kolmest lapsest vanim. Tal on vend Andrew ja õde Hillary.

Kirjutamine

Wentz on kirjutanud raamatu "The Boy With the Thorn In His Side", mille aluseks tema lapsepõlve õudusunenäod. Pealkiri viitab The Smithsi albumil "The Queen Is Dead" olevale loole. Tema teist raamatut "Rainy Day Kids" ei avaldata. Praegu kirjutab Wentz koos ansambli The Academy Is... laulja William Beckettiga raamatut.

Clandestine Industries

Clandestine Industries toodab peamiselt riideid, kuid ka raamatuid ja muud kaupa. 2. augustil 2007 astus moefirma DKNY Wentzi firmaga partnerlusse. Pete on astunud üles modellina DKNY/Clandestine'i reklaamival veebilehel.
Wentzi plaadifirma Decaydance, mis allub Fueld by Ramenile on allkirjastanud 11 artisti/bändi, tuntuimaks neist Panic! at the Disco. Decaydance'i logoks on Pete'i kõhul asetsev Bartskulli tätoveering.

Bartskull Films

Wentzi ettevõte Bartskull Films andis välja DVD-l filmi "Release the Bats", osatäitjateks Pete, tema bändikaaslased ja veel mõned Pete'i sõbrad. Nüüd töötatakse filmi järje kallal.

Basskitarr

2007. aasta aprillis tuli välja Pete'i kujundatud basskitarr. See on must ja punane ning selle peal on Bartskulli kujutis.

Angels & Kings

Wentz koos oma bändikaaslaste Cobra Starshipi, The Academy Is...'i ja Gym Class Heroesi liikmetega avas New Yorgis ööklubi Angels & Kings. Klubi on tuntud ka nime AK-47 all. Nüüdseks on klubi laienenud ka Chicagosse, selle omanikeks on Wentz, Perez Hilton ja veel kaks äripartnerit.

Näitlemine

Wentz osales mitmes "One Tree Hilli" osas, mängides sarja ühe peategelase kallimat.
6. veebruaril 2008 teatati, et Wentz on üks võimalikke osatäitjaid Juno järjes. On öeldud, et film räägib emobändist. Veel kaks võimalikku osatäitjat olid Joel Madden bändist Good Charlotte ja Chad Michael Murray.
Pete mängis ka lühifilmis "Goodnight Moon".

Isiklik elu

2005. aasta veebruaris üritas Wentz teha enesetappu. Ta võttis Ativani üledoosi ja pidi pärast veetma nädala haiglas.
Ta ütles intervjuus ajakirjale: 
"Ma eraldasin end üha enam ja enam ning mida rohkem ma end eraldasin, seda enam eraldatuna ma end tundsin. Ma ei maganud. Ma lihtsalt tahtsin, et mu pea välja lülituks. Ma tahtsin mõtlemise lõpetada."
Pärast haiglast koju saamist kolis Wentz tagasi vanemate juurde.
Enesetapukatsest kirjutas ta laulu "7 Minutes in Heaven (Atavan Halen)", mis ilmus Fall Out Boy albumil "From Under The Cork Tree". Laulus kõlab ka Panic! at the Disco laulja Brendon Urie hääl.
Hiljem rääkis ta enesetapukatsest veebilehele Halfofus.com, kus tõdes, et Jeff Buckley versioon Leonard Coheni laulust "Hallelujah" päästis ta elu. Laulu "Hallelujah" viisi on kasutatud ka Fall Out Boy albumil "Infinity On High" kõlavas laulus "Hum Hallelujah", mis räägib samuti enesetapukatsest.
2006. aasta märtsis ilmusid avalikkuse ette Wentzi alastipildid. Väidetavalt tahtis Pete saata fotosid naisele, kellest ta huvitatud oli. Wentz ise ütles, et ta tundis end umbes 24 tundi pärast toimunut halvasti, hiljem aga naeris ka ise selle üle. Muusikavideos singlile "This Ain't a Scene, It's an Arms Race" on stseen, mis vihjab sellele intsidendile. Samas on ta öelnud intervjuus, et tahtis selle sündmuse pärast bändist lahkuda.
Hiljutises intervjuus ütles Pete, et oma 27. eluaasta oli ta pidevalt ravimite mõju all ega uskunud, et näeb oma 28. sünnipäeva. Bändikaaslane Patrick Stump ütles, et neil oli isegi pöördloendusega kell 5. juunini, mille hommikul helistaski mänedžer bändi liikmetele, karjudes telefoni: "Ta jäi ellu!".
17. mail 2008 toimusid Pete'i ja Ashlee Simpsoni pulmad.